钦定古今图书集成/明伦汇编/宫闱典/第051卷 > 《论美人张氏札子》宋·欧阳修
## 钦定古今图书集成/明伦汇编/宫闱典/第051卷 > 《论美人张氏札子》宋·欧阳修

臣近风闻禁中，因皇女降生，于左藏库取绫罗八千
匹，染院工匠。当此大雪苦寒之际，敲冰取水，染练供
应，颇甚艰辛。臣伏思陛下恭俭勤劳，爱民忧国，以此
劳人，枉费之事，必不肯为。然外议相传，皆云“见今染
练未绝。”臣又见近日内降张氏美人亲戚，恩泽太频，
愚以为谏官每闻小有亏损圣德之事，须合力言，难
“避天谴。”臣窃见自古帝王所宠嫔御，若能谦俭柔善，
不求恩泽，则可长保君恩；或恣意骄奢，多求恩泽，则
皆速致祸败。臣不敢远引古事，只以今宫禁近事言
之。陛下近年所宠尚氏、杨氏、余氏、苗氏之类，当其被
宠之时，骄奢自恣，不早裁损，及至满盈，今皆何在？况
闻张氏本良家子，昨自修媛退为美“人，中外皆闻，以
为与杨尚等不同，故能保宠最久。今一旦宫中取索
顿多，恩泽日广，渐为奢侈之事，以招外人之言。臣不
知陛下欲爱惜保全张氏，或欲纵恣而败之。若欲保
全，则须常令谦俭，不至骄盈。臣料八千匹绫罗，必非
张氏一人独用，不过支散与众人而已，乃是枉费财
物，尽为众人。至于中外讥议，则陛下自受。以此而言，
广散何益？昨正月一日，曹氏封县君，至初五日又封
郡君，四五日间，两度封拜。又闻别有内降，应是疏远
亲戚，尽求恩泽，父母因子而贵可矣。然名分亦不可
太过，其他疏远，皆可减罢。”臣谓张氏未入宫之前，疏
远亲戚各皆何在？今日富贵，何必广为闲人，自招谤
议，以“累圣德。若陛下只为张氏计，亦宜如此。况此事
不独为张氏，大凡后宫恩泽太多，宫中用度奢侈，皆
是亏损圣德之事，系于国体，臣合力言，伏望圣慈防
微杜渐，早为裁损。”取《进止》。